Super-breiers se raad aan Sanzaar | Netwerk24
16 Maart 2020 11:21
'n Paar Superrugbyafrigters het verskeie alternatiewe en oplossings gebied nadat die reeks ná afloop van die naweek se aksie vir eers gestaak is.
Sanzaar, die beheerliggaam vir rugby in die suidelike halfrond, het die toernooi Saterdag vir 'n onbepaalde tydperk opgeskort. Dié besluit is geneem in die nadraai van die Nieu-Seelandse regering se aankondiging om weens die Covid-19-virus strenger beheer op sy grense toe te pas.
Stuff berig Scott Robertson, afrigter van die verdedigende kampioen, die Crusaders, het Sanzaar gemaan om "kreatief" te wees in sy poging om alternatiewe te vind.
"Wat ook al die geleenthede is, die leiers van Sanzaar moet goed besin oor wat die regte besluit is vir die uitsaaiers, borge en aanhangers," sê hy.
"Wees kreatief. Speel die Nieu-Seelandse derbies oor die volgende paar maande en speel dan teen die voorloper in die ander konferensies.
"Of as die grense oor 'n maand of wat weer oopgaan, organiseer dan 'n korter weergawe van die toernooi." – Sportredaksie